เงินเฟ้อมีแนวโน้มปรับลดลงช่วงครึ่งปีหลัง จากราคาน้ำมันเป็นสำคัญ
นายสุรัช แทนบุญ ผู้อำนวยการอาวุโส ฝ่ายนโยบายการเงิน ธนาคารแห่งประเทศไทย หรือ ธปท. เปิดเผยว่า อัตราเงินเฟ้อทั่วไปในปี 2565 มีแนวโน้มสูงกว่ากรอบเป้าหมายในช่วงแรกของปีนี้ และมีแนวโน้มปรับลดลงในช่วงหลังของปี โดยอัตราเงินเฟ้อล่าสุด ณ เดือนมกราคม ปรับเพิ่มมาที่ร้อยละ 3.23 จากราคาพลังงานเป็นสำคัญ ซึ่งราคาน้ำมันปรับสูงขึ้นเกือบร้อยละ 30 เมื่อเทียบกับปีที่แล้วและอาหารสด เช่น เนื้อหมู อย่างไรก็ตามที่ผ่านมาเป็นการปรับขึ้นราคาสินค้าเฉพาะบางหมวด ไม่ได้มีการเพิ่มขึ้นในหลายๆ สินค้าพร้อมกันเป็นวงกว้าง ขณะเดียวกันมีสินค้าจำนวนมากเกือบ 200 รายการที่ราคาคงที่หรือลดลง สำหรับสถานการณ์เงินเฟ้อในระยะต่อไป แนวโน้มของราคาน้ำมัน รวมถึงการคลี่คลายของปัญหาการขาดแคลนชิป ตู้คอนเทนเนอร์และเนื้อหมู จะช่วยให้อัตราเงินเฟ้อปรับลดลงได้ นอกจากนี้ กำลังซื้อที่เริ่มฟื้นตัว ส่งผลให้แรงกดดันเงินเฟ้อด้านอุปสงค์อยู่ในระดับต่ำ ทั้งนี้ อัตราเงินเฟ้อเฉลี่ยทั้งปี ยังอยู่ในกรอบเป้าหมายที่ร้อยละ 1-3 โดย ธปท. จะติดตามภาวะและแนวโน้มเงินเฟ้ออย่างใกล้ชิด สำหรับการดำเนินนโยบายการเงิน ยังให้น้ำหนักกับการสนับสนุนการฟื้นตัวของเศรษฐกิจเป็นสำคัญ ซึ่งหากเศรษฐกิจไทยฟื้นตัวได้เร็ว จะทำให้เกิดการจ้างงาน ส่งผลให้กำลังซื้อของประชาชนเพิ่มขึ้นตามไปด้วย โดยเฉพาะกลุ่มที่ได้รับผลกระทบของ COVID-19 จากค่าครองชีพที่เพิ่มขึ้น ขณะที่รายได้ยังไม่ฟื้นตัวเต็มที่ นอกจากนี้ ธปท. ได้ออกมาตรการการเงินรูปแบบต่างๆ เพื่อลดภาระหนี้ แก้หนี้เดิม เติมเงินใหม่ให้กับประชาชน เพื่อให้การฟื้นตัวของเศรษฐกิจต่อเนื่องในระยะข้างหน้า